Dank dr früehzitige wirtschaftlige Vorbereitig, dr schnälle  Iifüehrig vo der Rationierig und der «Abauschlacht» het der Bundesrot d Versorgig vo der Schwiiz mit Läbensmittel chönne sicherstelle (→ Plan Wahlen). Die hoche finanzielle Belastige für e Bundeshuushalt hai die Erhebig vo eimolige Zuesatzstüüre und schliesslig 1941 d Iifüehrig von ere Wehrstüür uf Iikomme und Vermöge nötig gmacht, wo bis hüte as diräkti Bundesstüür überläbt. Nochdäm d Schwiiz ganz vo de Achsemächt iikreist gsi isch, het der Bundesrot notdrunge mit Dütschland e Wirtschaftsabkomme  abgschlosse, zum dr Versorgig mit Chohle, Stahl und andere chriegswichtige Güeter z regle. D Schwiiz het Dütschland Kredit im Umfang von ere Milliarde Franke müesse gwähre. Drotz der Blockade vo de Achsemächt het d Schwiiz aber wiiter chriegswichtigi Präzisionsinstrument an die Alliierte chönne liifere. Die hai sit 1939 «Schwarzi Liste» gfüehrt, zum die schwiizerischi Maschinenindustrii zur Iistellig vo de Export noch Dütschland z zwinge.